Poliisin ampuneen vihtiläismiehen ystävä kertoo, että mies puhui päivittäin katkeruudestaan yhteiskuntaa kohtaan.

Poliisipäällikkö Jari Liukku kertoi Iltalehdelle tapahtumien kulun lauantaina, seuraavana päivänä ammuskelusta.

Kuorma-autoyrittäjä oli ajautunut talousvaikeuksiin. MATTI MATIKAINEN

Poliisin ampumisesta epäilty 67-vuotias vihtiläismies oli entinen kuorma-autoyrittäjä, joka oli ajautunut talousvaikeuksiin.

Kaksi Iltalehden haastattelemaa ystävää kertoo yhteneväisesti miehen vaikeuksista eri viranomaisten kanssa.

Molemmat kertovat, että yksi katkeruuden aihe oli miehen saama arpavoitto. Mies oli voittanut arvasta noin 200 000 euroa muutama vuosi sitten.

Mies oli siirtänyt voitosta vaimolleen reilut 70 000 euroa, jotka ulosmitattiin vaimon tililtä miehen velkojen vuoksi. Summa oli käräjäoikeuden asiakirjojen mukaan 71 017,47 euroa.

Miehen vaimo on kertonut julkisuudessa, kuinka rahat katosivat yhtäkkiä hänen tililtään. Nainen kirjoitti lausunnon, jossa hän ihmetteli, miten pankkeihin voi luottaa tapauksen jälkeen. Vaimo koki, että hänen rahansa ja omaisuutensa on varastettu törkeästi.

Mies oli hakenut käräjäoikeudesta ulosoton kumoamista. Juttu käsiteltiin sekä käräjäoikeudessa että hovioikeudessa, mutta kumoamiseen ei nähty syytä.

Oikeuden mukaan tili oli pariskunnan yhteinen, ja siirretty vaimon nimiin vasta äskettäin.

- Rahajuttu kaiversi niin, että se vei hänen elämänhalunsa. Hän jauhoi joka päivä asiasta ja oli hirveän vihainen viranomaisia kohtaan, miehen ystävä kertoo Iltalehdelle.

Mies oli vuosien varella valittanut viranomaisten päätöksistä muun muassa ulosottovirastoon, käräjäoikeuteen ja hovioikeuteen.

Seurasi ulosottomiestä

Ystävän mukaan mies oli tapauksen jälkeen tarkkaillut pankinjohtajaa ja ulosottomiestä. Hän oli ottanut pankin edustalta myös kuvia, joita hän jakoi keskustelufoorumeilla.

- Hän päivysti siellä päiväkausia nähdäkseen, millainen mies se ulosottomies on, joka rahat vei. Hänellä oli miljoona tarinaa siitä, millainen mies se on, ystävä kertoo.

Ystävän mukaan mies jaksoi puhua asiasta päiväkausia.

- Meillä on satoja puheluita muutaman kuukauden aikana. Välillä useita päivässä.

Ystävän mukaan raha-asia oli painunut syvälle miehen päähän.

- Hän sanoi, ettei rahoja työtä tekemällä saa takaisin. Raha, joka häneltä vietiin, oli kaikista isoin juttu tässä. Kaikki muu rakentui siihen, miehen ystävä kertoo.